Á kə̄ hḿ kwí, ńdɔ̄ bɔ́n bə́ Ísraɛ̂l bə́ ngádaŋ mvéndé yā byə́m mənduga: Akân, mɔ́n Karmi, mɔ́n Zavdi, mɔ́n Zérah, á mvóg Yúda, a ngánɔŋ byə́m mənduga biziŋ, ńdɔ olún Ǹtondôbə ó ngámān fam á nyɔ́l bɔ́n bə́ Ísraɛ̂l. 2Yosué á ngálóm bod a tíege á Yēríko á Aí yǎ á nə̄ babi ai Bet Awɛn, á ńtōlē dzób yā Bétɛl, nyé ai bɔ́ nâ: “Bɛ́dán, mǐ kə fə́b ńnam ńdɔ bə́ ngábɛ́d naa bâkə fə́b Aí. 3Ǹnyie anə́ bə́ ngádúgan ábə Yosué, bɔ́ ai nyé nâ: “M̀fí ó sə́ kig nə́ bod bə́sə̄ bə́ bɛd wé, hə bakúda bə́bɛ̄ ngə́ bə́lɛ́ ḿbɔ̄ bə́ nə́ dzǎm bɛ́d nə́ bə́ kə lúman ai Aí. Tə wa wé ńgūmā áyɔŋ ai ǹdzǔg: bod bə́ sə́ kig abuí wē.” 4Ńdɔ̄ hḿ bod bə́ ngábɛ́d dzǎm bɔ̌ hə bakúdā bə́lɛ́ á kə̄ kwí bə́ ngatúb bǒd yā Aí hə ǹtúbán. 5Bǒd yā Aí bə́ wé bɔ bod há dzǎm bɔ̌ mə̄wóm mə́lɛ́ ai bə́saman, bə́ tsídán bɔ̄ a lodo ósū ḿbɛ́ óngōlā yā Shevarim, bə́ mān bɔ̄ wé á məsigi mə́ ńkǒl. Ńdɔ fɔ́ɔ́ mim̀vəbə mí ngáman bɔ́ âbum bə́ kū fɔ̄ɔ̄ sɔ́m. 6Ńdɔ fɔ́ɔ́ Yosué á ngāman nyǎb bīwɔ́man bíé, a búdúbú á sí ósū árka Ǹtondôbə, a kələ kwí ngōngógóle, ai mvindí bǒd yā Ísraɛ̂l dzam də́dā, bə́sə̄ bə́ ngakúb m̀būlúg á ńlō. 7Yosué nyé nâ: “É é ! Ǎ Ńtī Ǹtondôbə, dzé fɔ́ɔ́ ō daaga áyɔŋ dí Yórdan ? Yə hə ású yə̄ nâ ó və̄ bíā á mɔ́ mə́ mān Amorít, á man bía wé ? É é ! Ngə́ bī sob tə́ mvóg á Yórdan á yād ! 8O dzǔ tə́ mā, ǎ Ńti ! Ísraɛ̂l á nyɔ a túb mīńzízíŋ míé á fyɛ́, ńdɔ mǎyi dzɔ́ yá ? 9Dzǎm tē lâyi kə́ kwí á mə̄lɔ́ bə Kananéan ai bátɔbɔ ǹnama bə́sə, ńdɔ̄ báyi bámǎn ngul nə́ bə́ lúmán ai bíā, bə́ sil dzwé dáán á sí. Ndɔ̄ hḿ wāyi bɔ dzé ású ḿfaŋ Dzwé wóe ?” 10Ǹtondôbə nyé ai Yosué nâ: “Kódógō á sí dzé wābúdubu ai ású á sí ? 11Ísraɛ̂l ǎ sə́m, ǎ tsām ámvóé yā mə̄ ngálad ai nyé, bə́ nɔŋ byə́m mənduga, bə́ mān dzíb, bə́ mān sɔli, bə́ ngatindi á mə̄fúnda. 12Asú tē hḿ bɔ́n bə́ Ísraɛ̂l bâyǐ kig bǐ ngul yǎ átə́bə̄ á mís míńzízíŋ myábá, bâyi bɔ́ tūb hə ǹtúbán, amú bə́ bəgə yǎ éyɔg, ngə́ mī bɔ̄ təge mǎn vaa byə́m mənduga á zāŋ dzāān, mǎyǐ kīg fə tɔbɔ ai mínā.